Ľubomír Kolník

Ľubomír Kolník (* 23. január 1968, Nitra) je slovenský hokejista. Jeho mladší brat Juraj je tiež hokejový útočník, nevlastný brat Ivan Hrtús po ukončení aktívnej kariéry pôsobil ako asistent trénera HK Ardo Nitra.

Klubový hokej 
S hokejom začínal v Plastike Nitra, no už v mladom veku ho angažovala Dukla Trenčín. V sezóne 1990/91 bol zaradený do All Stars česko-slovenskej ligy, v nasledujúcej pomohol vybojovať prvý federálny titul. V roku 1990 ho draftoval klub NHL New Jersey Devils (v 6. kole zo 116. miesta), ale v Severnej Amerike nikdy nehral.

Od ročníka 1992/1993 hrával vo Fínsku, z toho rok a pol v druhej najvyššej súťaži a polovicu sezóny v SM-liige (Lukko Rauma). 
Ročník 1994/95 odohral opäť v Dukle a stal sa najlepším strelcom slovenskej extraligy. Ďalší rok pôsobil znova v SM-liige v klube Kiekko Espoo. 

Po návrate na Slovensko odohral päť rokov v Slovane Bratislava, kde vytvoril produktívnu dvojicu so Zdenom Cígerom, počas jeho pôsobenia klub dosiahol dva majstrovské tituly. Pred ročníkom 2001/02 prestúpil do Nitry, ďalší pôsobil vo Zvolene, od sezóny 2003/04 hrával opäť v Nitre, pôsobil ako kapitán mužstva. V ročníku 2005/06 klub dosiahol najlepší výsledok v histórii – semifinálovú účasť. Po skončení sezóny 2006/07 podpísal nový kontrakt. 7. októbra 2008 ho vedenie po prekvapujúcej prehre so Slovenskom 20 vyradilo z kádra, ako dôvod uviedlo jeho nedostatočnú výkonnosť a zaostávanie za očakávaním. 
Záujem o jeho služby prejavili HK Poprad a HK 36 Skalica., napokon sa dohodol do konca sezóny so Skalicou. V klube však odohral len desať zápasov, v ktorých nebodoval a došlo k rozviazaniu zmluvy. Následne podpísal kontrakt s posledným mužstvom 1. hokejovej ligy HK Nové Zámky. Za mužstvo zaznamenal v 13 zápasoch 11 gólov, potom ukončil hokejovú kariéru.

Ľubomír Kolník je s 347 gólmi druhým najlepším strelcom slovenskej extraligy po Arne Krotákovi.

Tituly 
 1991/92 – Dukla Trenčín
 1997/98 – HC Slovan Bratislava
 1999/00 – HC Slovan Bratislava

Klubová štatistika

Reprezentácia 

Reprezentoval Česko-Slovensko na MS 1991 (6. miesto), na podujatí zaznamenal dva góly a asistenciu. V tom istom roku sa zúčastnil aj Kanadského pohára. Za Československo odohral 47 zápasov a dal v nich 17 gólov.

Bol členom slovenského výberu pri jeho premiére na olympijských hrách (Lillehammer 1994), mužstvo bolo vyradené Ruskom vo štvrťfinále, napokon dosiahlo 6. miesto.

Na MS 1994 C-kategórie v Poprade a Spišskej Novej Vsi posilnil (vzhľadom na prebiehajúcu klubovú sezónu) Slovensko len na posledný zápas proti Bielorusku, mužstvo po víťazstve 2:1 postúpilo do B-kategórie. Aj tento turnaj, ktorý sa konal v Bratislave Slovensko vyhralo, Kolník dosiahol v 7 zápasoch 6 gólov a 5 asistencií. 

Hral aj na MS 1996 (10. miesto), 1997 (9. miesto) a 1999 (7. miesto), Svetovom pohári 1996 (7. miesto) a ZOH 1998.

Ľubomír Kolník je historicky druhým najlepším strelcom slovenskej reprezentácie po Miroslavovi Šatanovi, keď v 109 zápasoch strelil 59 gólov.

Reprezentačná štatistika

Spolupráca s ŠtB 
Podľa registračných protokolov ŠtB archivovaných Ústavom pamäti národa bol v rokoch 19881989 vedený ako agent ŠtB s krycím menom Koma. Kolník akúkoľvek vedomú spoluprácu s ŠtB popiera.

Spolupráci hokejistov aj ďalších vrcholových športovcov s ŠtB sa venuje športový historik Ján Grexa v článku Šport v tieni ŠtB (2013) aj epizóda ŠtB na lade dokumentárneho cyklu RTVS ŠtB: Prísne tajné (2021).

Referencie

Iné projekty

Externé odkazy 
 
 fotografia prevzatá zo stránky www.hkmnr.sk

Česko-slovenskí hokejisti
Slovenskí hokejisti
Slovenskí hokejisti draftovaní NHL
Hokejisti draftovaní klubom New Jersey Devils
Slovenskí olympionici
Súrodenci v ľadovom hokeji
Účastníci MS v hokeji 1996
Hráči Dukly Trenčín
Hráči HKm Zvolen
Hráči HC Slovan Bratislava
Hráči HK Nitra
Hráči HK Skalica
Hráči Espoo Blues
Osobnosti z Nitry
Účastníci MS v hokeji 1994
Účastníci MS v hokeji 1995
Účastníci MS v hokeji 1997
Účastníci MS v hokeji 1999
Hráči Lukko Rauma
Hráči HK Lokomotíva Nové Zámky
Olympionici na Zimných olympijských hrách 1994
Agenti ŠtB
Hokejisti na Zimných olympijských hrách 1998